
REPUBLIKA HRVATSKA
VARAŽDINSKA ŽUPANIJA
OPĆINA BEDNJA
Općinsko vijeće

Bednja,
Na temelju članka 33. stavka 1., članka 44.  stavka 2. i članka 48. stavka 2. Zakona o komunalnom gospodarstvu („Narodne novine“ broj 68/18) i članka 28. st. 1 točke 22. Statuta Općine Bednja („Službeni vjesnik broj 7/18, 44/18 - ispravak ), Općinsko vijeće Općine Bednja, na 16. sjednici održanoj 2019. godine donosi

O D L U K U
[bookmark: _GoBack]o obavljanju komunalnih djelatnosti
 na području Općine Bednja


I. OPĆE ODREDBE

Članak 1.
Ovom Odlukom utvrđuju se komunalne djelatnosti kojima se osigurava građenje i/ili održavanje komunalne infrastrukture i komunalne djelatnosti kojima se pojedinačnim korisnicima pružaju usluge nužne za svakodnevni život i rad na području  Općine Bednja, utvrđuju se komunalne djelatnost od lokalnog značenja, način povjeravanja  i uvjeti obavljanja komunalnih djelatnosti te druga pitanja od značaja za obavljanje komunalnih djelatnosti na području Općine Bednja.

Članak 2.
(1) Na području Općine Bednja  obavljaju se slijedeće komunalne djelatnosti kojima se osigurava održavanje i/ili  građenje  komunalne infrastrukture:

 1. održavanje nerazvrstanih cesta 
 2. održavanje javnih površina na kojima nije dopušten promet motornim vozilima
 3. održavanje građevina javne odvodnje oborinskih voda
 4. održavanje javnih zelenih površina
 5. održavanje građevina, uređaja i predmeta javne namjene
 6. održavanje groblja
 7. održavanje čistoće javnih površina
 8. održavanje javne rasvjete.

Članak 3. 
	(1) Pod održavanjem nerazvrstanih cesta podrazumijeva se skup mjera i radnji koje se obavljaju tijekom cijele godine na nerazvrstanim cestama, uključujući svu opremu, uređaje i instalacije, sa svrhom održavanja prohodnosti i tehničke ispravnosti cesta i prometne sigurnosti na njima (redovno održavanje, zimsko čišćenje), kao i mjestimičnog poboljšanja elemenata ceste, osiguravanja sigurnosti i trajnosti ceste i cestovnih objekata i povećanja sigurnosti prometa (izvanredno održavanje), a u skladu s propisima kojima je uređeno održavanje cesta.
	(2) Pod održavanjem javnih površina na kojima nije dopušten promet motornih vozila podrazumijeva se održavanje i popravci tih površina kojima se osigurava njihova funkcionalna ispravnost.
	(3) Pod održavanjem građevina javne odvodnje oborinskih voda podrazumijeva se upravljanje i održavanje građevina koje služe prihvatu, odvodnji i ispuštanju oborinskih voda iz građevina i površina javne namjene u građevinskom području, uključujući i građevine koje služe zajedničkom prihvatu, odvodnji i ispuštanju oborinskih i drugih otpadnih voda, osim građevina u vlasništvu javnih isporučitelja vodnih usluga koje, prema posebnim propisima o vodama, služe zajedničkom prihvatu, odvodnji i ispuštanju oborinskih i drugih otpadnih voda.
	(4) Pod održavanjem javnih zelenih površina podrazumijeva se košnja, obrezivanje i sakupljanje biološkog otpada s  javnih zelenih površina, obnova, održavanje i njega drveća, ukrasnog grmlja i drugog bilja, popločenih i nasipanih površina u parkovima, opreme na dječjim igralištima, fitosanitarna zaštita bilja i biljnog materijala za potrebe održavanja i drugi poslovi potrebni za održavanje tih površina.
	(5) Pod održavanjem građevina i uređaja javne namjene podrazumijeva se održavanje, popravci i čišćenje građevina, uređaja i predmeta. 
	(6) Pod održavanjem groblja podrazumijeva se održavanje prostora i zgrada za obavljanje ispraćaja i ukopa pokojnika te uređivanje putova, zelenih i drugih površina unutar groblja.
	(7) Pod održavanjem čistoće javnih površina podrazumijeva se čišćenje površina javne namjene, osim javnih cesta, koje obuhvaća ručno i strojno čišćenje i pranje javnih površina od otpada, snijega, leda kao i postavljanje, čišćenje košarica za otpatke i uklanjanje otpada koje je nepoznata osoba odbacila na javnu površinu ili zemljište u vlasništvu Općine Bednja.
	(8) Pod održavanjem javne rasvjete podrazumijeva se upravljanje i održavanje instalacija javne rasvjete, uključujući podmirivanje troškova električne energije, za rasvjetljavanje površina javne namjene.

Članak 4.
(1) Na području Općine Bednja obavljaju se slijedeće uslužne komunalne djelatnosti:
  1. usluge ukopa pokojnika
  2. obavljanje dimnjačarskih poslova.
	(2) Pod uslugama ukopa podrazumijeva se ispraćaj i ukop unutar groblja u skladu s posebnim propisima.
	(3) Pod dimnjačarskim poslovima podrazumijeva se čišćenje i kontrola dimnjaka, dimovoda i uređaja za loženje u građevinama.
(4) U sklopu obavljanja djelatnosti iz stavka 1. ovog članka može se osigurati  i građenje i/ili održavanje komunalne infrastrukture potrebne za obavljanje tih djelatnosti.


Članak 5.
Osim komunalnih djelatnosti iz članaka 2. i 4. ove Odluke, od lokalnog je značenja za Općinu Bednja  i obavljanje slijedećih komunalnih djelatnosti:

1. dezinfekcija, dezinsekcija, deratizacija;
 Pod dezinfekcijom, dezinsekcijom i deratizacijom razumijeva se provođenje obvezne preventivne dezinfekcije, dezinsekcije i deratizacije radi sustavnog suzbijanja insekata i glodavaca. 

2. veterinarsko-higijeničarski poslovi; 
 Pod veterinarsko higijeničarskim poslovima razumijeva se hvatanje i zbrinjavanje pasa i mačaka bez nadzora te uklanjanje uginulih pasa i mačaka i drugih životinja s javnih površina.

 3. prigodno ukrašavanje naselja; 
Pod prigodnim ukrašavanjem naselja razumijeva se prigodno ukrašavanje i osvjetljavanje naselja za državne, božićno-novogodišnje praznike i druge manifestacije. 

4. sanacija divljih odlagališta;
 Pod sanacijom divljih odlagališta razumijeva se prikupljanje komunalnog otpada sa divljih odlagališta te njegov odvoz i odlaganje na odlagališta komunalnog otpada kao i saniranje i zatvaranje divljeg odlagališta. 

5. održavanje odlagališta građevinskog otpada;
 Pod održavanjem odlagališta građevinskog otpada razumijeva se upravljanje odlagalištem građevinskog otpada kao i njegovo uređenje i zatvaranje. 

6. održavanje društvenih domova i prostorija mjesnih odbora
Pod održavanjem društvenih domova i prostorija mjesnih odbora podrazumijeva se održavanje krovova, održavanje stolarije (prozora i vrata), vodovodnih i električnih instalacija, klima uređaja, ličenje i farbanje zidova, održavanje podova (parketa, pločica i dr.).

Članak 6.
Komunalne djelatnosti na području Općine Bednja mogu obavljati: 
1. trgovačko društvo u su/vlasništvu Općine Bednja
2. pravne ili fizičke osobe na temelju ugovora o koncesiji
3. pravne ili fizičke osobe  na temelju pisanog ugovora o povjeravanju obavljanja komunalnih  djelatnosti. 


II. NAČIN I UVJETI POVJERAVANJA  KOMUNALNIH DJELATNOSTI TRGOVAČKOM DRUŠTVU U SU/VLASNIŠTVU

Članak 7.
(1) Trgovačko društvo „Kemauček“ d.o.o. iz Bednje koje je u stopostotnom vlasništvu Općine Bednja  obavljat će  komunalne djelatnosti sukladno ovoj Odluci, posebnim propisima kojima se regulira obavljanje pojedine komunalne djelatnosti i odlukama Općinskog vijeća donesenih sukladno tim propisima, a na temelju ugovora koji zaključuje Načelnik  kojim se utvrđuje opseg obavljanja komunalnih poslova. 
(2) Trgovačkom društvu „Kemauček“ d.o.o. povjerava se obavljanje sljedećih djelatnosti:
1. održavanje nerazvrstanih cesta,
2. održavanje javnih površina na kojima nije dopušten promet motornim vozilima
3. održavanje građevina javne odvodnje oborinskih voda
4. održavanje javnih zelenih površina
5. održavanje građevina, uređaja i predmeta javne namjene
6. održavanje groblja i usluge ukopa
7. održavanje čistoće javnih površina
(3) Obavljanje komunalnih djelatnosti  iz stavka 2. ovog članka povjerava se trgovačkom društvu „Kemauček“ d.o.o. ugovorom na pet godina.
(4) Trgovačko društvo „Kemauček“ d.o.o. dužno je obavljati povjerene komunalne djelatnosti kao javnu službu  i  postupati u skladu s načelima na kojima se temelji komunalno gospodarstvo sukladno zakonu koji uređuje komunalno gospodarstvo,  a jednom godišnje  društvo podnosi osnivaču izvješće o poslovanju.


III. NAČIN I UVJETI ZA OBAVLJANJE KOMUNALNIH DJELATNOSTI NA TEMELJU UGOVORA O KONCESIJI

Članak 8.
(1) Pravne ili fizičke osobe  na temelju ugovora o koncesiji mogu obavljati na području Općine Bednja   komunalnu djelatnost dimnjačarskih poslova.
(2) Koncesija se može dati pravnoj ili fizičkoj osobi registriranoj za obavljanje djelatnosti iz stavka 1. na vrijeme od najduže  5 godina.
	
Članak 9.
(1) Postupak davanja koncesije provodi se u skladu sa Zakonom o koncesijama, Zakonom o komunalnom gospodarstvu i ovom Odlukom.
(2)  Postupak davanja koncesije razrađen je Odlukom o obavljanju dimnjačarske službe na području Općine Bednja koju donosi Vijeće.

Članak 10.
(1) Na temelju odluke o davanju koncesije Načelnik s odabranim ponuditeljem sklapa ugovor o koncesiji.
(2) Ugovor o koncesiji obavezno sadrži:
 - djelatnost za koju se koncesija dodjeljuje 
-  vrijeme  na koje se koncesija dodjeljuje 
-  visinu i način plaćanja naknade za koncesiju
 - cijenu i način naplate za pruženu uslugu
 - prava i obveze davatelja koncesije
 - prava i obveze koncesionara
 - jamstva i/ili odgovarajuće instrumente osiguranja koncesionara 
-  uvjete otkaza ugovora
 - ugovorne kazne.

Članak 11.
(1) Ugovorom o koncesiji može se odrediti promjena visine i/ili načina izračuna i plaćanja naknade za koncesiju u određenom razdoblju, za vrijeme trajanja ugovora o koncesiji, u skladu s dokumentacijom za nadmetanje i odlukom o davanju koncesije.
(2) Promjene naknade za koncesiju moguće su temeljem:
1. indeksacije vezane uz promjenu tečaja kune i eura u odnosu na fluktuaciju tečaja
2. indeksa potrošačkih cijena, odnosno
3. izmjena posebnog propisa u dijelu kojim se uređuje visina i način plaćanja naknade za koncesiju.
4. gospodarskih okolnosti koje značajno utječu na ravnotežu odnosa naknade za koncesiju i procijenjene vrijednosti koncesije koja je bila temelj sklapanja ugovora o koncesiji.
(3) Promjena naknade za koncesiju utvrđuje se ugovorom o koncesiji, a vrši se ovisno o nastanku okolnosti i/ili periodično u za to određenim vremenskim razdobljima ovisno u uvjetima fluktuacije tečaja ili promjena potrošačkih cijena.

Članak 12.
	Naknada za koncesiju uplaćuje se u korist proračuna Općine Bednja.


IV. NAČIN I UVJETI ZA OBAVLJANJE KOMUNALNIH DJELATNOSTI NA TEMELJU PISANOG UGOVORA O OBAVLJANJU KOMUNALNIH DJELATNOSTI 


Članak 13.
(1) Pravne ili fizičke osobe, na temelju pisanog ugovora o povjeravanju obavljanja komunalnih djelatnosti, mogu obavljati na području Općine Bednja slijedeće komunalne djelatnosti: 
1. održavanje javne rasvjete
2. dezinfekcija, dezinsekcija i deratizacija 
3. veterinarsko-higijeničarski poslovi 
4. prigodno ukrašavanje naselja
(2) Ugovor o povjeravanju obavljanja komunalnih djelatnosti iz stavka 1. može se zaključiti najduže na vrijeme od 4 (četiri) godine.
(3) Opseg obavljanja poslova određene komunalne djelatnosti određuje se na temelju Programa održavanja komunalne infrastrukture Općine Bednja.

Članak 14.
Postupak odabira osobe s kojom se sklapa ugovor o povjeravanju obavljanja komunalnih djelatnosti iz članka 13. ove Odluke,   te sklapanje, provedba i izmjene tog ugovora provode se prema propisima o javnoj nabavi. 

Članak 15.
(1) Ugovor o povjeravanju obavljanja komunalne djelatnosti u ime Općine Bednja sklapa  Načelnik.
(2) Ugovor iz stavka 1. ovoga članka sadrži:
1. komunalne djelatnosti za koje se sklapa ugovor
2. vrijeme na koje se sklapa ugovor
3. vrstu i opseg komunalnih usluga
4. način određivanja cijene komunalnih usluga te način i rok plaćanja izvršenih usluga
5. jamstvo izvršitelja o ispunjenju ugovora.

Članak 16.
  U slučaju povećanja ili smanjena opsega obavljanja komunalne djelatnosti  ili cijene u tijeku roka na koji je zaključen ugovor, sporazumno će se sačiniti aneks ugovora kojeg odobrava Načelnik Općine Bednja.




V. PRIJELAZNE I ZAVRŠNE ODREDBE 

Članak 17.
Ugovori o obavljanju komunalnih djelatnosti ili pojedinih komunalnih poslova ostaju na snazi do isteka roka na koji su zaključeni.

Članak 18.
Danom stupanja na snagu ove Odluke prestaje važiti Odluka o komunalnim djelatnostima („Službeni vjesnik“ Općine Bednja  broj 19/15).

Članak 19.
Ova Odluka stupa na snagu osmog dana od dana objave u Službenom vjesniku Varaždinske županije.



Predsjednica Vijeća Općine Bednja

